பாடம் 24
இயேசுவைக் காண மரத்தின் மேல்
நோக்கம்: கர்த்தராகிய இயேசு காணாமற்போன பாவிகளை இரட்சிக்கவும் அவர்களை மாற்றவும் வந்தார் என்று பிள்ளைகளுக்குக் காண்பித்தல்.
வேத வாசிப்பு: லூக்கா 19:1-10
மனப்பாட வசனம்: யோவான் 1:1-14 – முழுப் பகுதியையும் மீள்பார்வை செய்யுங்கள்.
தொடக்கப் புள்ளி
பணக்காரர்களுக்கு எந்தக் கவலையும் இருக்காது என்பதால் அவர்கள் எப்போதும் மகிழ்ச்சியாயிருக்கிறார்கள் என்று நாம் அடிக்கடி நினைக்கிறோம். வருத்தமான விஷயம், இது உண்மையல்ல. அவர்கள் பெரும்பாலும் மக்களால் விரும்பப்படுவதில்லை. சிலர் பணக்காரர்களை அவர்களுக்காக அல்ல, அவர்களுடைய பணத்துக்காக விரும்புகிறார்கள்; அல்லது அவர்கள்மேல் மிகவும் பொறாமைப்படுகிறார்கள். இயேசு மகிழ்ச்சியற்ற ஒரு பணக்காரனைச் சந்தித்து அவன் வாழ்க்கையை மாற்றினார்.
இன்றைய போதனையின் முக்கிய குறிப்புகள்
1. சகேயு ஒரு பணக்காரன்; ஆனால் பெரும்பாலான மக்கள் அவனை வெறுத்தார்கள். அவன் ஒரு வரி வசூலிப்பவன்; மற்றவர்களை ஏழைகளாக்கி அவன் பணக்காரனாயிருந்தான் (லூக்கா 19:1-2). அந்நாட்களில் வரி வசூலிப்பவர்களுக்கு அரசாங்கம் சம்பளம் கொடுக்கவில்லை என்பதை வகுப்புக்கு விளக்குங்கள். அரசாங்கத்துக்கு ஒரு குறிப்பிட்ட தொகையைக் கொடுக்கும் வரை, மக்களிடமிருந்து தாங்கள் விரும்பிய அளவு பணத்தை அவர்கள் வசூலிக்கலாம். அவர்கள் வசூலித்ததற்கும் அரசாங்கத்துக்குச் செலுத்தியதற்கும் உள்ள வித்தியாசமே அவர்களுடைய “சம்பளம்.” சில வரி வசூலிப்பவர்கள் மக்களிடம் மிக அதிக வரி வசூலித்ததால், மக்களுக்கு மீதமிருந்ததைக் கொண்டு வாழவே முடியவில்லை.
2. சகேயு இயேசுவைக் காண மிகவும் விரும்பினான். துரதிர்ஷ்டவசமாக அவன் குள்ளமாக இருந்தான், பெரிய கூட்டமும் இருந்தது. எனவே அவன் ஒரு மரத்தின் மேல் ஏறினான். படம் 24-ஐக் காட்டுங்கள். இயேசு அவன் பெயரைச் சொல்லி அவனுடன் பேசியபோது அவன் ஆச்சரியத்தில் மரத்திலிருந்து கிட்டத்தட்ட விழுந்திருப்பான் (19:3-5)!
3. மக்கள் ஆச்சரியமும் கோபமும் அடைந்தார்கள். சகேயு ஒரு திருடன்; இயேசுவோ அவனை நண்பனைப் போல அவன் வீட்டுக்குப் போகப்போகிறார்! ஆனால் சகேயு மகிழ்ச்சியால் நிறைந்தான் (19:6-7).
4. இயேசுவைச் சந்தித்தது சகேயுவை மாற்றியது (19:8). தாங்கள் தவறு செய்தோம் என்று உணர்ந்து மாற விரும்பும் சகேயுவைப் போன்றவர்களைச் சந்திக்கவே தாம் இந்த உலகத்துக்கு வந்ததாக இயேசு எல்லோருக்கும் சொன்னார் (19:9-10).
இந்தக் கதைக்கு நமது பதில்
இந்தப் புத்தகத்தின் முதல் கதை, இயேசு குழந்தையாகப் பூமிக்கு வந்து, வளர்ந்து, நம்மிடையே வாழ்ந்ததைப் பற்றியது. தேவனிடமிருந்து காணாமற்போன எல்லோரையும் தேடி இரட்சிக்கவே இயேசு வந்தார். அவர் நம் இரட்சகராக வந்தார். யோவான் 3:16-ஐ வகுப்புக்கு வாசியுங்கள்.
இந்தப் பாடங்களின் தொகுப்பை முடிக்க, நீங்கள் இயேசுவை எப்படிச் சந்தித்தீர்கள், உங்கள் வாழ்க்கை எப்படி மாறியது என்பதைப் பற்றிய சுருக்கமான உங்கள் சொந்தச் சாட்சி பொருத்தமாக இருக்கும்.
மனப்பாட வசனங்களை மீண்டும் மீள்பார்வை செய்தல்
முழு வகுப்பும் சேர்ந்து இப்பகுதியைச் சொல்லட்டும்: யோவான் 1:1-14.
